af nl af nl af af en af af en af nl af af af af nl en nl af af af af af af af af la af nl af af af af af af af nl af af nl af af en nl nl af af nl af en af nl en nl ne nl nl es ru nl af en nl fr nl en de nl en nl nl nl nl nl af nl eo nl af nl nl ceb fr en nl nl
Tuisblad Monumente Wie is ons Skakels Kontak ons
Webblad onderhou deur Paul van der Merwe
Soos verskaf deur Callie Opperman – Sameroeper, Feeskomitee.
+264 81 368 3534 callie.opperman@iway.na
Elke 5 jaar trek afstammelinge en belangstellendes, familie en vriende, saam vir die Dorslandtrek Gedenkfees. In 2018 is dit weer so. En dit is vanjaar 90 JAAR gelede wat die eerste groepe families uit Angola na Suidwes- Afrika verhuis het!
Die voorbereidings is in volle swang. Die Feeskomitee doen saam met die bestuur van die Dorslandtrekvereniging Swartbooisdrift sy bes om ŉ geslaagde Fees te reël. Deur die jare het ons reeds baie geleer. Tog duik daar telkens iets nuuts op.
Omdat ons die terrein moet gereed maak volgens die aantal geregistreerde feesgangers, versoek ons dat u probeer om teen die einde van Mei 2018 te registreer. Laat registrasies sal egter met motivering ook aanvaar word.
KOSTES is hoog om die terrein vir ŉ groot aantal feesgangers gereed te kry. Die kampeerterrein is baie ver van ons almal se gereelde beweging geleë. Daar is normale skade en verval van geriewe in die 5 jaar tussen die feeste. In die vloedtydperke oorstroom die Kunene se walle. Daar is dus heelwat voorbereiding. Die ablusieblokke word netjies gemaak, die terrein word skoongemaak, waterpype, watertenks en krane word herstel, die saal (skuurafdak) en beligting word gereed gekry. Daar is persone wat vooraf moet reis, boumateriaal moet aangekoop en vervoer word. Waterpompe en kragopwekkers sorg tydens die Fees vir ons kampeerders se gerief. Ons het ook ŉ Nuusbrief wat uitgegee word en daar is administratiewe kostes. Daarom word daar ŉ minimum registrasiefooi  gevra. Ons neem verder ook vrymoedigheid om DONASIES te vra van mense wat ŉ ekstra bydrae wil gee. Dit word elke maal baie waardeer. Die Dorslandtrekvereniging Swartbooisdrift se bestuur en die Feeskomitee dra reeds baie van die kostes uit hulle eie sakke, gee baie tyd waarvoor geen vergoeding is nie. Dit is egter ŉ voorreg om hierdie saak te dien.
VIR ALMAL WAT BELANGSTEL OM DIE FEES BY TE WOON, GEE ONS ONDERSTAANDE INLIGTING.
LIGGING VAN DIE FEESTERREIN
Die Dorslandtrek Gedenkfees 2018 word weer vanjaar by OKAPUPA KAMP van Johnny Redelinghuys gehou. Dit is aan die Kunenerivier geleë, ongeveer 60 km Wes van Ruacana dorp en 7 kilometer Oos van die Dorslandtrekkers Monument by Swartbooisdrift. Die beste roete vir hierdie Fees is oor Outjo, Kamanjab, op die Opuwo pad na Ruacana. Die pad is tot by Ruacana geteer. Die roete vanaf Windhoek na die Feesterrein via Opuwo is 870 km. Persone uit die Ooste van Namibië (Grootfontein, Tsumeb, Gobabis) kan ook die pad oor Oshakati na Ruacana neem. Die laaste deel vanaf Ruacana is ŉ redelike goeie gruispad. Lae en sagte voortuie moet egter vermy word.
Die ligging van Okapupa Kamp kan op Garmin Base Camp, Tracks- 4- Africa en Google Maps gevind word. Ruitverwysing: S17° 25.810' E13° 57.040'
ŉ Google Maps kaart met belangrike plekke is geskep. Hier is die skakel: https://www.google.com/maps/d/u/0/edit?mid=1PS87GpGv0wr0FXDcod3ear- U3bs&ll=- 14.270674207791798%2C15.122706328124991&z=6
Die KAMPEERTERREIN is in drie dele en afhangende van hoeveel kampeerders daar is, kan dit meer as ŉ kilometer langs die rivier af lê. Daar is pragtige groot Anabome op die wal van die rivier en ons poog om die meeste kampeerplekke daar in te pas. Die plekke word toegeken volgens die registrasies, en soos die feesgangers versoek het om saam met familie of vriende te kamp.
BY AANKOMS moet elke feesganger by die Saal (skuurafdak) aanmeld. Daar ontvang u die aanduiding  van die kampeerplek en ander noodsaaklike inligting. FEESGANGERS moet asseblief nie op ander plekke tent opslaan as wat toegeken is nie. Moenie motors parkeer waar iemand in die skadu sou kon tent opslaan nie. Indien u die toegekende kampeerplek wil omruil met iemand, moet dit asseblief in oorleg met die kampbestuur gedoen word. Baie dankie vir u samewerking!
WAT MOET U SAAMBRING?
Die kampeerterrein is op grond – geen grasperke nie. Daarom is ŉ grondseil (net) aan te beveel. Bring ŉ graaf en hark saam vir finale gelykmaak van die staanplek. ŉ Besem is deel van elke kampeerder se standaard toerusting. Eie stoele vir die kampplek en die samekomste, asseblief.
Daar is krane op die terrein aangebring, maar u sal ŉ waterhouer vir u persoonlike gebruik nodig hê. Die water kan gedrink word, maar as u ŉ sensitiewe maag het, moet dit liefs gekook word. Daar is nie elektrisiteit by die kampeerplekke nie. Maak self voorsiening vir alternatiewe krag. Kragopwekkers mag slegs van 6:00 tot 18:00 aangeskakel word.
Daar is ablusieblokke vir mans en dames, met warmwater storte en spoeltoilette. Luuks vir die bos! Bring asseblief eie toiletpapier ook saam. SPAAR ASSEBLIEF WATER! Ons pomp dit self uit die rivier.
Onthou! Augustus is al lekker warm in die Noorde! Bring gemaklike klere saam, veral goeie skoene. En moenie ŉ lekker hoed vergeet nie. Vir die byeenkoms op Sondagoggend by die Monument sal ŉ sambreel baie werd wees.
Braaivleishout sal by die plaaslike bevolking gekoop word. Verdere inligting word later deurgegee.
Elke gesin of groep beplan hulle eie etes. Geen etes sal te koop wees nie. Slegs ligte verversings.
Dit is MALARIAGEBIED. Alhoewel die Fees nie in die reëntyd is nie, is dit veilig om voorsorg te tref met voorkomende medikasie, muskietnette, insekweerders, ensovoorts. Dra klere wat veral van die voete tot die knieë beskerm.
SWEM? NEE, nie by die kamp nie. Daar is krokodille! Indien u op u eie wil gaan kuier by ander plekke, maak seker oor die veiligheid van die water.
BRANDGEVAAR! Wees baie versigtig met lampe en kerse by die tente en op die terrein. Moenie vuur maak waar ander met kaal voete kan brand nie.
Bring asseblief al jou medikasie saam. Die hospitaal en apteek is vêr! Basiese NOODHULP sal beskikbaar wees. Indien daar ŉ ernstige geval opduik, maak ons ŉ plan. Stel jou mediese fonds in kennis waar jy gaan wees vir die dae.
VEILIGHEID? Ons reël met die plaaslike polisie en van ons bestuur om na die veiligheid van die kampeerterrein  om te sien. Moet nie enige van die plaaslike bevolking in diens neem nie. Ons wil nie vreemdelinge tussen die tente hê nie. Daar is werkers wat sorg vir die ablusieblokke en vullisverwydering.
VRIENDELIKE VERSOEK: RESPEK VIR MEKAAR
Ry asseblief versigtig. Daar is voetgangers en KINDERS! Dit is stofpaaie – ry stadig.
Geen rondjaag met ŉ motorfiets of “quad bike” in die kamp toegelaat nie, asseblief.
Stilte in die nag. Ons gaan lekker kuier, maar moenie te laat kuier dat dit die bure steur nie. Vir die snorkers het ons nie raad nie!
Respekteer die plaaslike bevolking se kultuur en godsdiens: GEEN TAKKE mag van bome afgesaag of gebreek word nie. Moenie GRAFTE, wat met hout en beendere gemerk is, versteur nie. Die voorvaders word met groot respek behandel. Die vee van die plaaslike mense kom suip by die rivier. Moet hulle asseblief nie verhinder of verjaag nie.
Daar word amptelike aandenkings vir die 2018 Gedenkfees gemaak. Dit sal te koop wees by ‘n stalletjie tydens die Fees.
Daar kan ook produkte deur Feesgangers te koop aangebied word. Kontak die bestuur vir die reëlings daaroor. Elkeen moet self vir ŉ tafel of rak vir uitstalling sorg.
Die Fees duur van Vrydag 23 Augustus 14:00 tot Sondagaand 26 Augustus om 20:00. Maandag pak ons op en vertrek huis toe. ŉ Deel van die program is by die Feesterrein en ŉ deel op Sondagoggend by die Dorslandtrekkers Monument en Swartbooisdrift.
Vrydagaand word ŉ groot FEESKAMPVUUR aangesteek. Bring ŉ fakkel per familie saam om daaraan deel te neem. Saterdagaand reël ons ŉ VERSKEIDENHEIDSKONSERT. Daar is geleentheid vir toneelspel, sang, musiekinstrumente, stories, ensovoorts. Meld asseblief aan by Callie Opperman. Ons gaan ook VOLKSPELE speel. Leer solank jou tiekiedraaie.
Daar sal Saterdagoggend speletjies en KOMPETISIES wees. Bring jou jukskeie, gholfstok, kettie en kamera saam.
ŉ Volledige program sal aan elkeen wat registreer gestuur word. Woon asseblief die dinge by, wat gereël word, want dit is tog waarvoor ons daar is. Daar is genoegsame tyd vir kuier tussenin.
KAMPEER VOOR EN NA DIE FEES?
Reël asseblief met die Feeskomitee indien u voor of na die Fees van die kampeerterrein gebruik wil maak.
Die Feeskomitee en Bestuur van die Dorslandtrekvereniging Swartbooisdrift bestaan uit ŉ groep mense, wat werklik die belange van die saak op die hart dra. Almal is entoesiasties om hierdie saak te dien, die geskiedenis in ere te hou en ŉ fees van waarde te organiseer. Ons doen ons beste en maak staat op elkeen wat bywoon se heelhartige samewerking.